b'\n_START_ARTICLE_\nVar\xc5\xa1avski pakt\n_START_PARAGRAPH_\nVar\xc5\xa1avski pakt (tudi Var\xc5\xa1avski sporazum; uradno polno ime je bilo Var\xc5\xa1avski sporazum o prijateljstvu, sodelovanju in vzajemni pomo\xc4\x8di) je bila voja\xc5\xa1ka zveza dr\xc5\xbeav vzhodnega bloka, ki so se organizirale kot odgovor na zahodno ustanovitev Nata (1949). Ustanovitev Var\xc5\xa1avskega pakta je pospe\xc5\xa1il vstop ponovno oboro\xc5\xbeene Zahodne Nem\xc4\x8dije (ZRN) v zvezo NATO po ratifikaciji pari\xc5\xa1kih dogovorov (5. maj 1955). ZSSR je namen sporazuma videla predvsem v oblikovanju sile, nasprotne zvezi NATO, in v na\xc4\x8drtnem povezovanju oboro\xc5\xbeenih sil socialisti\xc4\x8dnih dr\xc5\xbeav. Var\xc5\xa1avski sporazum je sestavil Nikita Hru\xc5\xa1\xc4\x8dov leta 1955 in je bil podpisan v Var\xc5\xa1avi (po kateri je dobil najbolj znano ime) 14. maja 1955. Ker je bil podpisan za omejeno \xc4\x8dasovno obdobje 30 let, je bil obnovljen leta 1985, 1990 pa je po zdru\xc5\xbeitvi obeh Nem\xc4\x8dij oz. de facto priklju\xc4\x8ditvi Vzhodne Nem\xc4\x8dije Zahodni izgubil eno \xc4\x8dlanico_NEWLINE_Pakt je po spremembi re\xc5\xbeimov v vzhodnoevropskih dr\xc5\xbeavah ter politi\xc4\x8dnih spremembah v ZSSR na prelomu 90. let 20. stoletja propadel 31. marca 1991 in bil uradno razpu\xc5\xa1\xc4\x8den tudi kot politi\xc4\x8dna organizacija v Pragi 1. julija 1991.'